b'\n_START_ARTICLE_\nAna Kurnjikova\n_START_SECTION_\n\xc5\xbdivotopis\n_START_PARAGRAPH_\nAna Kurnjikova ro\xc4\x91ena je u Moskvi u biv\xc5\xa1em Sovjetskom Savezu, 7. lipnja 1981. godine. Njezin otac, Sergej Kurnjikov, u to je vrijeme imao 19 godina. Sergej, biv\xc5\xa1i prvak u hrvanju gr\xc4\x8dko-rimskim stilom, doktorirao je i postao profesor na Sveu\xc4\x8dili\xc5\xa1tu za fizi\xc4\x8dku kulturu i sport u Moskvi. Njezina majka Alla, koja je Anu rodila s 18 godina, bila je trka\xc4\x8dica na 400 metara. Ana je po\xc4\x8dela trenirati tenis sa 6 godina, da bi s 10 preselila na Floridu, u teniski kamp Nicka Bollettierija._NEWLINE_Nakon brojnih uspjeha u juniorskoj konkurenciji, Kurnjikova je seniorsku karijeru zapo\xc4\x8dela sa 14 godina, nastupom (i pobjedom) za Rusiju u Fed Cupu. Privukla je pozornost javnosti kada je 1996. godine dospjela do \xc4\x8detvrtfinala US Opena, gdje je pora\xc5\xbeena od Steffi Graf, koja je te godine osvojila turnir. Sljede\xc4\x87ih je godina stalno napredovala na WTA listi, a plasman karijere, 8. mjesto, ostvarila je 20. studenog 2000. godine. Igrala je \xc4\x8detiri finala WTA turnira, a najbolji rezultat na Grand Slam turnirima joj je polufinale Wimbledona iz 1997. godine (poraz od Martine Hingis)._NEWLINE_Tijekom karijere \xc4\x8desto su je pratile ozljede, tako da se prisilno umirovila 2003. godine, s nepune 22 godine._NEWLINE_Danas Kurnjikova \xc5\xbeivi u Miamiju. Od studenog 2010. ima i ameri\xc4\x8dko dr\xc5\xbeavljanstvo. U dugogodi\xc5\xa1njoj je vezi s pjeva\xc4\x8dem Enriqueom Iglesiasom.\n_START_SECTION_\nParovi\n_START_PARAGRAPH_\nAna Kurnjikova bila je vrlo uspje\xc5\xa1na u igri parova. Igrala je u 28 finala parova od \xc4\x8dega je u 16 pobijedila. Dana 22. studenog 1999. godine postala je prva igra\xc4\x8dica svijeta na WTA listi parova.\n_START_SECTION_\nStil igre\n_START_PARAGRAPH_\nGlavne su odlike Kurnjikove bile brzina i agresivna igra s osnovne crte. Dobro je odigravala i dijagonale, kao i voleje te skra\xc4\x87ene lopte. U igri parova do izra\xc5\xbeaja je dolazila njezina odli\xc4\x8dna igra na mre\xc5\xbei. Nedostaci su bili veliki broj neforsiranih gre\xc5\xa1aka te nepouzdan servis._NEWLINE_Kurnjikova je de\xc5\xa1njakinja te je, kao i ve\xc4\x87ina igra\xc4\x8dica, odigravala dvoru\xc4\x8dni backhand.'